Document ID: 32013R1004

KOMISIJAS REGULA (ES) Nr. 1004/2013
(2013. gada 15. oktobris),
ar ko groza Eiropas Parlamenta un Padomes Regulas (EK) Nr. 396/2005 II un III pielikumu attiecībā uz 8-hidroksihinolīna, ciprokonazola, ciprodinila, fluopirāma, nikotīna, pendimetalīna, pentiopirāda un trifloksistrobīna maksimālajiem atlieku līmeņiem noteiktos produktos vai uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,
tā kā:
(1)
Maksimālie pendimetalīna un trifloksistrobīna atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Ciprokonazola, ciprodinila, fluopirāma, nikotīna un pentiopirāda MAL tika noteikti Regulas (EK) Nr. 396/2005 III pielikuma A daļā. Attiecībā uz 8-hidroksihinolīnu Regulas (EK) Nr. 396/2005 II un III pielikumā konkrēti MAL netika noteikti, un viela netika iekļauta arī minētās regulas IV pielikumā, tāpēc uz to attiecas sākotnējā vērtība - 0,01 mg/kg.
(2)
Saistībā ar procedūru, kuras mērķis bija iegūt atļauju izmantot darbīgo vielu 8-hidroksihinolīnu saturošu augu aizsardzības līdzekli uz tomātiem, tika iesniegts pieteikums atbilstoši Regulas (EK) Nr. 396/2005 6. panta 1. punktam attiecībā uz spēkā esošā MAL grozīšanu.
(3)
Attiecībā uz ciprokonazolu šāds pieteikums tika iesniegts par sinepju un sējas idras sēklām. Attiecībā uz ciprodinilu šāds pieteikums tika iesniegts par redīsiem un ķirbjaugiem (ar neēdamu mizu). Attiecībā uz pendimetalīnu šāds pieteikums tika iesniegts par plostbāržiem, sakņu selerijām, kāļiem, rāceņiem, selerijām un augu uzlējumiem (sakņu). Attiecībā uz trifloksistrobīnu šāds pieteikums tika iesniegts par pupām (ar pākstīm).
(4)
Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtējuma ziņojumus.
(5)
Eiropas Pārtikas nekaitīguma iestāde (turpmāk “Iestāde”) novērtēja pieteikumus un novērtējuma ziņojumus, īpaši pārbaudot apdraudējumu patērētājiem un attiecīgos gadījumos dzīvniekiem, un sniedza argumentētus atzinumus par ierosinātajiem MAL (2). Iestāde šos atzinumus nosūtīja Komisijai un dalībvalstīm, kā arī publiskoja tos.
(6)
Argumentētajos atzinumos Iestāde secināja, ka saistībā ar ciprokonazola lietošanu uz sinepju un sējas idras sēklām iesniegtie dati ir pietiekami, lai noteiktu jaunus MAL lietošanai tikai ES ziemeļu daļā. Saistībā ar pendimetalīna lietošanu uz sakņu selerijām, kāļiem, rāceņiem un selerijām Iestāde secināja, ka iesniegtie dati nav pietiekami, lai noteiktu jaunus MAL.
(7)
Attiecībā uz visiem pārējiem pieteikumiem Iestāde secināja, ka visas prasības par datiem bija izpildītas un pieteikuma iesniedzēju pieprasītie MAL grozījumi bija pieņemami no patērētāju drošības viedokļa, ņemot vērā iedarbības novērtējumu uz 27 konkrētām patērētāju grupām Eiropā. Iestāde ņēma vērā jaunākos datus par vielu toksikoloģiskajām īpašībām. Ne šo vielu iedarbība, uzņemot tās dzīves laikā ar visiem pārtikas produktiem, kuros varētu būt šīs vielas, ne īslaicīga iedarbība, lielā daudzumā patērējot attiecīgos kultūraugus un produktus, neliecina par risku pārsniegt pieļaujamo dienas devu (ADI) vai akūto standartdevu (ARfD).
(8)
Attiecībā uz pentiopirādu pieteikuma iesniedzējs iesniedza papildu datus, kas apliecina, ka pentiopirāda metabolisms ģenētiski modificētās kultūrās ir salīdzināms ar tā metabolismu atbilstošajās tradicionālajās kultūrās. Lai novērstu tirdzniecības šķēršļus saulespuķu sēklu, rapša sēklu, sojas pupu un kokvilnas sēklu importam, ir nepieciešams noteikt augstākus MAL. Tāpēc attiecībā uz šiem produktiem būtu jānosaka jauni MAL Regulas (EK) Nr. 396/2005 III pielikuma A daļā.
(9)
Ar Regulu (ES) Nr. 270/2012 (3) attiecībā uz vairākiem produktiem tika noteikti fluopirāma pagaidu MAL, kas ir spēkā līdz 2013. gada 31. decembrim, kamēr nav iesniegti papildu dati par atliekām. 2012. gada 17. decembrī minētie dati tika iesniegti Vācijai, kas ir attiecīgās vielas novērtētāja dalībvalsts. Lai atvēlētu pietiekami daudz laika novērtētājai dalībvalstij šo datu novērtēšanai un novērtējuma ziņojuma sagatavošanai, Iestādei - minētā ziņojuma novērtēšanai, savukārt Komisijai - lēmuma pieņemšanai, ir lietderīgi šo MAL termiņu pagarināt līdz termiņam, kas beidzas divus gadus pēc šīs regulas publicēšanas.
(10)
Ar Regulu (ES) Nr. 812/2011 (4) attiecībā uz tējām, augu uzlējumiem, garšvielām, mežrožu paaugļiem un svaigiem garšaugiem tika noteikti nikotīna pagaidu MAL, kas ir spēkā līdz 2013. gada 14. augustam, kamēr nav iesniegti un novērtēti jauni dati un informācija par nikotīna dabisko klātbūtni vai veidošanos attiecīgajos produktos. Komisija ir saņēmusi informāciju par pētniecisku projektu, kas tiek īstenots, lai izpētītu minētajās kultūrās esošā nikotīna avotus. Ņemot vērā pētījuma paredzamo ilgumu un lai atvēlētu Komisijai pietiekami daudz laika lēmuma pieņemšanai, ir lietderīgi šo MAL termiņu pagarināt līdz termiņam, kas beidzas trīs gadus pēc šīs regulas publicēšanas.
(11)
Balstoties uz Iestādes argumentētajiem atzinumiem un ņemot vērā ar izskatāmo jautājumu saistītos būtiskos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta attiecīgajām prasībām.
(12)
Tāpēc attiecīgi būtu jāgroza Regula (EK) Nr. 396/2005.
(13)
Juridiskās noteiktības labad noteikumi par nikotīnu būtu jāpiemēro no 2013. gada 15. augusta.
(14)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 396/2005 II un III pielikumu groza saskaņā ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Tomēr attiecībā uz nikotīnu mežrožu paaugļos ar kodu Nr. 0154050, svaigos garšaugos ar kodu Nr. 0256000, tējā ar kodu Nr. 0610000, zāļu uzlējumos ar kodu Nr. 0630000 un garšvielās ar kodu Nr. 0800000 to piemēro no 2013. gada 15. augusta.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 15. oktobrī

Labels: 1
17
0
3
6